Dôvodová správa

I. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení neskorších predpisov, sa predkladá na rokovanie vlády Slovenskej republiky z vlastnej iniciatívy.

Podnetom na prípravu tohto materiálu je potreba implementácie dohodnutých colných koncesií – znížených colných sadzieb, ktoré vyplývajú z Protokolu stanovujúceho úpravu obchodu pre  určité druhy rýb a rybích produktov ( ďalej len „protokol“) k Európskej dohode o pridružení uzatvorenou medzi Európskymi spoločenstvami a ich členskými štátmi na strane jednej a Slovenskou republikou na strane druhej. 

Ministerstvo hospodárstva Slovenskej republiky uplatnilo požiadavku na dočasnú úpravu colných kvót a colných sadzieb vybraného tovaru chemického a elektrotechnického priemyslu v  záujme  podpory  spoločnosti  Slovenský hodváb, a. s. ako  jediného výrobcu polyetyléntereftalátu (PET) z dimetyltereftalátu v  SR a aj významného slovenského exportéra v oblasti spotrebnej elektrotechniky Matsushita Audio Video (Slovakia),  s. r. o.

Rozšírenie produkcie v Slovenskom hodvábe, a. s. o výrobu technického vlákna typu HMLS a PET predliskov, ktorá presahuje kapacitné možnosti výroby PET z dovezeného dimetyltereftalátu, vyvoláva  potrebu nákupu PET z dovozu, ako základnej suroviny pre  výrobu polyesterových textilných vlákien a polyesterových predliskov na výrobu fliaš, o 5 000 ton na  posledný štvrťrok 2002. V  colnom sadzobníku na rok 2002 je uvedená colná kvóta na dovoz tohto tovaru 4 000 ton. Táto kvóta bola vyčerpaná už v prvom polroku 2002. Aj keď Slovenská republika uplatňuje preferenčné sadzobné opatrenia na dovoz tovaru pôvodom z Európskej únie, dovoz PET je orientovaný na ázijských producentov a producentov z krajín bývalého Sovietskeho zväzu (bez preferenčných colných sadzieb) z dôvodu nižšej cenovej úrovne oproti výrobcom v krajinách EÚ. Znižovanie nákladov na dovoz surovín je pre Slovenský hodváb, a. s. otázkou udržania si konkurenčnej schopnosti  na tradičných európskych trhoch a schopnosti čeliť silnému tlaku dovozu lacných polyesterových vlákien z krajín Ďalekého východu a PET predliskov z krajín EÚ.

Navrhované colné kvóty na posledný štvrťrok 2002 taktiež zohľadňujú aktualizované potreby rozvoja elektrotechnického priemyslu na Slovensku a sú zamerané na vytvorenie podmienok pre strategického investora v oblasti audiovizuálnej techniky Matsushita Audio Video (Slovakia) s.r.o. Rozvoj tejto spoločnosti neustále prispieva k zvyšovaniu zamestnanosti v regióne Krompachy, Spišská Nová Ves, Levoča a okolie, čím pozitívne pôsobí na  rozvoj infraštruktúry v týchto regiónoch a na rast životnej úrovne obyvateľov. Málo rozvinutá  dodávateľská infraštruktúra v Slovenskej republike vyvoláva potrebu dovážať kovové dielce so špeciálnou povrchovou úpravou z Japonska a Singapuru. 

Celá produkcia spoločnosti Matsushita Audio Video (Slovakia),  s.r.o. je orientovaná na export, nevzniká preto  neúmerné zaťaženie súvisiace s likvidáciou dovážaných komponentov na území Slovenskej republiky.

Vplyv navrhovaného opatrenia na štátny rozpočet Slovenskej republiky a  jeho  vplyv   na
zamestnanosť je uvedený v doložke finančných, ekonomických, environmentálnych vplyvov a vplyvov na zamestnanosť.

Nakoľko Slovenská republika v tomto nariadení vlády nepreberá žiadne smernice ES, neboli vypracované tabuľky zhody.

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z. v znení neskorších predpisov,  ktorým sa vydáva colný sadzobník, je v súlade s Ústavou Slovenskej republiky a zákonom č. 238/2001 Z. z. Colný zákon v znení zákona 553/2001 Z. z.

II. Osobitná časť

K článku I.

	V článku I  prvom a druhom bode sa špecifikuje dočasná úprava colných kvót a colných sadzieb pre vybraný tovar elektrotechnického a chemického priemyslu.

V článku I treťom bode sa špecifikuje zmena colných sadzieb pre určité druhy rýb a rybích produktov na dovoz z Európskej únie. 

K článku II.

	Ustanovenie článku II. navrhuje nadobudnutie účinnosti predkladaného nariadenia  vlády SR dňa 1. októbra 2002.

Doložka zlučiteľnosti
návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení neskorších predpisov s právom Európskych spoločenstiev a Európskej únie

1.	Navrhovateľ nariadenia vlády Slovenskej republiky:
Vláda Slovenskej republiky.

2.	Názov návrhu nariadenia vlády Slovenskej republiky:
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 598/2001 Z. z., ktorým sa vydáva colný sadzobník v znení neskorších predpisov. 

3.	Záväzky Slovenskej republiky vo vzťahu k Európskym spoločenstvám a Európskej únii:
a)  Návrh nariadenia vlády patrí medzi prioritné oblasti aproximácie práva obsiahnuté v článku 70 Európskej dohody o pridružení - časť colné právo. Z ustanovení článkov 8 až 37 vyplývajú pre Slovenskú republiku záväzky týkajúce sa colnej politiky. Čl. 93 Európskej dohody upravuje spoluprácu medzi Slovenskou republikou a Spoločenstvom v oblasti colníctva. 

Problematika návrhu nariadenia vlády je obsiahnutá v screeningovej kapitole č. 25 Colná únia.

Návrh nariadenia vlády sa predkladá mimo Plánu legislatívnych úloh vlády SR na rok 2002.
Z pohľadu aproximácie práva je návrh nariadenia vlády v súlade s uznesením vlády SR o prioritných úlohách vlády Slovenskej republiky vyplývajúcich z pravidelnej správy Európskej komisie o pripravenosti Slovenskej republiky na členstvo v Európskej únii. 

b)   Negociačná pozícia ku kapitole č. 25 Colná únia bola odovzdaná dňa 25. mája 2000 CONF – SK 36/00.  Súčasťou negociačnej pozície je aj premietnutie záväzkov, pokiaľ ide o harmonizáciu nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku v znení neskorších predpisov.

4. Problematika návrhu nariadenia vlády SR je upravená v práve Európskych spoločenstiev a v práve Európskej únie:
-	v článkoch 3 ods. 1 písm. a), c), 25 až 46 Zmluvy o založení ES,
-	nariadenie Rady ES č. 2031/2001 zo dňa 6. augusta 2001, ktorým sa mení príloha I. nariadenia Rady ES č. 2658/87 o sadzobnej a štatistickej nomenklatúre a o spoločnom colnom sadzobníku  (OJ L 279 zo dňa 23. októbra 2001) - oficiálny preklad sa nachádza v databáze CPJ.

Článok 3 ods. 1 písm. a), c) Zmluvy o ES ustanovuje činnosti Spoločenstva zamerané na dosiahnutie cieľov vymedzených v čl. 2 tejto zmluvy. Tieto činnosti zahŕňajú odstránenie ciel a kvantitatívnych obmedzení dovozu a vývozu tovaru medzi členskými štátmi, ako aj všetkých ďalších opatrení s rovnakým účinkom. Činnosti Spoločenstva zahŕňajú aj vnútorný trh medzi členskými štátmi, charakterizovaný zrušením prekážok voľného pohybu tovaru, osôb, služieb a kapitálu.
Podľa článku 25 až 46 Zmluvy o ES dovozné a vývozné clá a poplatky s rovnocenným účinkom sú medzi členskými štátmi zakázané. Tento zákaz sa vzťahuje aj na clá fiškálnej povahy. Sadzby spoločného colného sadzobníka stanoví Rada kvalifikovanou väčšinou na návrh Komisie.   
Podľa čl. 8 až 24 Európskej dohody o pridružení Spoločenstvo a Slovenská republika postupne vytvoria oblasť voľného obchodu v prechodnom období v súlade s ustanovením tejto dohody a v súlade s ustanoveniami Všeobecnej dohody o clách a obchode (GATT). Pri klasifikácii tovaru, s ktorým obchodujú zmluvné strany, sa má aplikovať kombinovaná nomenklatúra tovaru. Uvedené články sa vzťahujú na priemyselné a poľnohospodárske výrobky, ako aj na morský a sladkovodný výlov, ktorý má pôvod v SR a v Spoločenstve.
Články 25 až 37 Európskej dohody o pridružení stanovujú, že odo dňa jej platnosti sa v obchode medzi Spoločenstvom a Slovenskou republikou nebudú zavádzať nijaké nové dovozné alebo vývozné clá alebo poplatky s rovnakým účinkom, ani sa nebudú zvyšovať tie, ktoré sa už používajú a zároveň sa nebudú zavádzať nijaké nové kvantitatívne dovozné alebo vývozné obmedzenia alebo opatrenia s rovnakým účinkom, ani sa nebudú sprísňovať tie, ktoré už existujú. Slovenská republika môže prijať opatrenia obmedzeného trvania vo forme zvýšených ciel, ktoré sa odchyľujú od ustanovení Európskej dohody o pridružení.
Článok 93 Európskej dohody o pridružení ustanovuje ciele spolupráce, ktorých úlohou je zabezpečiť  dodržiavanie všetkých ustanovení, ktorých  prijatie sa plánuje v  súvislosti           s obchodom, a dosiahnutie  priblíženia  colnej  sústavy  Slovenskej  republiky k colnej  sústave Spoločenstva,  a tým  napomôcť k uľahčeniu prijatia krokov smerujúcich k liberalizácii plánovanej touto Dohodou.

5.	Stupeň zlučiteľnosti návrhu nariadenia vlády SR s právom Európskych spoločenstiev a právom Európskej únie:
Návrh nariadenia vlády SR je čiastočne kompatibilný s právnymi normami Európskych spoločenstiev a Európskej únie.
	Úplná zlučiteľnosť bude dosiahnutá dňom vstupu Slovenskej republiky do Európskej únie.

6. Gestor (spolupracujúce rezorty):
     Bezpredmetné.

7. Účasť expertov pri príprave návrhu nariadenia vlády SR:
 Prípravy návrhu nariadenia vlády SR sa žiadni experti nezúčastnili.